6. โครงการในอนาคต ( FUTURE PLAN )

โครงการในอนาคตของบริษัทฯ และบริษัทย่อยแบ่งเป็นโครงการในประเทศ
และโครงการในต่างประเทศ ซึ่งบางโครงการอยู่ในช่วงระหว่างดำเนินการ
และบางโครงการกำลังอยู่ในช่วงศึกษาโครงการ ตามสาระสำคัญดังนี้

1.  โครงการผลิตไฟฟ้าอิสระในประเทศไทย

    ตามที่บริษัทย่อยชื่อ บริษัท ยูเนี่ยนเอ็นเนอร์ยี่ จำกัด (UE) ได้ลงทุนในบริษัท ราชบุรีเพาเวอร์
    จำกัด (RPCL) สัดส่วน 10 % ของโครงการ ซึ่งบริษัทได้เปิดเผยข้อมูลมาตลอดนั้น
    โดยสรุปลักษณะโครงการ เป็นโครงการผลิตกระแสไฟฟ้าอิสระ (IPP)
    ที่มีสัญญาซื้อขายกระแสไฟฟ้ากับการไฟฟ้าฝ่ายผลิตแห่งประเทศไทย (EGAT) กำลังการผลิตรวม
    1,400 เมกะวัตต์ เงินลงทุนประมาณ 890 ล้านเหรียญสหรัฐ ตั้งอยู่ที่จังหวัดราชบุรี
    มีแผนการดำเนินงานคาดว่าจะสามารถเริ่มจ่ายกระแสไฟฟ้าระยะที่ 1 ให้กับ EGAT
    ได้ตั้งแต่เดือนมีนาคม พ.ศ. 2551 เป็นต้นไป ในปี 2548 บริษัท RPCL
    ได้ดำเนินการขอใบอนุญาตต่างๆ ที่เกี่ยวข้องกับโครงการครบถ้วนแล้ว
    และได้ลงนามในสัญญากู้เงินกับเจ้าหนี้โครงการแล้ว เมื่อเดือนธันวาคม 2548
    เพื่อเตรียมการใช้เงินกู้ในต้นปี 2549 เป็นต้นไป
    ถ้าโครงการนี้สามารถดำเนินไปได้ตามแผนงาน บริษัทฯ
    จะได้รับผลตอบแทนในรูปของเงินปันผล สำหรับผลประกอบการของปี 2551 เป็นต้นไป
    ส่วนเรื่องของปัจจัยที่อาจทำให้โครงการไม่สามารถดำเนินไปตามแผนได้
    คือการเบิกใช้เงินกู้จากเจ้าหนี้ไม่เป็นไปตามเงื่อนไขที่ได้ตกลงไว้
    ซึ่งบริษัทฯคาดว่าจะไม่มีโอกาสเกิดเหตุการณ์เช่นนั้น บริษัทฯ
    จึงมั่นใจในความสำเร็จของโครงการ และบริษัทย่อยฯ จะได้รับคืนเงินให้กู้ยืมทั้งหมด
    คืนประมาณต้นปี 2549

2.  โครงการในต่างประเทศ

3.  ธุรกิจสิ่งทอ

    ตามที่บริษัทฯ ได้เปิดเผยข้อมูลเรื่องการขยายธุรกิจสิ่งทอ
    เข้าไปในประเทศสาธารณรัฐประชาชนจีน ซึ่งมีศักยภาพทางการตลาดที่สูง
    เพื่อเป็นช่องทางเพิ่มรายได้และขยายตลาดให้บริษัทฯนั้น บริษัทฯ
    ได้ร่วมดำเนินธุรกิจกับผู้ถือหุ้นฝ่ายจีนประกอบธุรกิจย้อมด้ายคุณภาพดี ชื่อบริษัท Shanghai
    Saha-Union Thread Industries Co.,Ltd โดยมีกำลังการผลิตรวม 864 ตันต่อปีนั้น
    บัดนี้กลุ่มบริษัทฯ และผู้ถือหุ้นฝ่ายจีนกำลังจัดตั้งบริษัท Shanghai Saha-Union Soinning
    Mill โดยมีลักษณะการประกอบธุรกิจเป็นโรงงานปั่นด้าย โดยมีกำลังการผลิต 7,200 ตันต่อปี
    สัดส่วนการลงทุนฝ่ายละ 50 % บริษัทร่วมทุนดังกล่าวมีทุนจดทะเบียน RMB 128 ล้าน
    โดยเป็นของฝ่ายไทยรวม RMB 64 ล้าน ซึ่งบริษัทฯ
    คาดว่าจะส่งเงินลงทุนดังกล่าวให้บริษัทร่วมทุนภายในไตรมาสที่ 1 ของปี 2549
    นอกจากนี้บริษัทฯ กำลังจดทะเบียนเปลี่ยนแปลงโรงย้อมด้ายเดิมของบริษัทที่มีชื่อ Zhejiang
    Saha-Union Thread Industries Co., Ltd. ซึ่งยังไม่ได้เปิดดำเนินการ
    เปลี่ยนชื่อเป็น Zhejiang Saha-Union Feilun Thread Industries Co., Ltd.
    และแบ่งสัดส่วนการถือหุ้นให้ ฝ่ายจีน 18 % บริษัทฯ จะส่งเงินลงทุนที่เหลือบางส่วนให้ครบถ้วน
    ภายในไตรมาสที่ 1 ของปี 2549 โดยโรงงานนี้จะมีกำลังการผลิต 600 ตันต่อปี
    ในการย้อมเส้นด้ายคุณภาพดี
    ผลประโยชน์จากการขยายธุรกิจสิ่งทอในประเทศสาธารณรัฐประชาชนจีน
    มีวัตถุประสงค์ตามที่กล่าวไว้ข้างต้น เพื่อให้ธุรกิจของบริษัทฯ
    สามารถแข่งขันได้ตามสภาวะแวดล้อมที่เปลี่ยนแปลงไป
    สำหรับธุรกิจสิ่งทอข้างต้นคาดว่าไม่มีปัจจัยที่อาจทำให้โครงการไม่สามารถดำเนินไปตามแผนได้

4.  ธุรกิจพลังงาน

ตามที่บริษัทฯ ได้เปิดเผยข้อมูลในปีที่ผ่านมาว่า จะเปิดดำเนินการโรงไฟฟ้าแห่งใหม่ชื่อ Shangyu
Hangzhou Union Cogeneration Co., Ltd. ในปี 2548 นั้น โดยมีกำลังการผลิตไฟฟ้า 30
เมกะวัตต์ และกำลังการผลิตไอน้ำ 390 ตันต่อชั่วโมง มีผลการดำเนินงานได้ดีกว่าแผนที่คาดไว้
คือมีกำไรตั้งแต่ปีแรกที่ดำเนินงาน เนื่องจากโรงงานตั้งอยู่ในเขตนิคมอุตสาหกรรมเคมีที่พัฒนาใหม่
ประกอบกับนิคมอุตสาหกรรมเคมีนี้มีการขยายตัว จึงมีอุปสงค์ด้านกระแสไฟฟ้าและไอน้ำ
ที่ขยายตัวค่อนข้างแน่ชัด โครงการนี้จึงมีแผนการในอนาคตว่าจะขยายกำลังการผลิตของโรงงานนี้
ซึ่งขณะนี้อยู่ในช่วงของระยะเวลาศึกษาความเป็นไปได้ของโครงการส่วนขยาย
ซึ่งต้องศึกษาทั้งด้านอุปสงค์และอุปทาน
ของพลังงานด้านกระแสไฟฟ้าและพลังความร้อนให้สอดคล้องกัน ผลตอบแทนที่คาดว่าจะได้รับคือ
เงินปันผลจากกำไรตามสัดส่วนการลงทุนของบริษัทย่อยของบริษัทฯ

3.  ธุรกิจการศึกษา

ตามที่บริษัทฯ ได้ร่วมทุนกับผู้ถือหุ้นอีกฝ่ายหนึ่ง ในการให้บริการการศึกษาโรงเรียนนานาชาติ
ภายใต้ลิขสิทธิ์ของ Dulwich College London โดยได้ดำเนินการไปแล้วที่นครเซี่ยงไฮ้นั้น
โรงเรียนได้รับความเชื่อถือและไว้วางใจจากผู้ปกครองจำนวนมาก
จากจำนวนความต้องการที่สมัครเข้าเรียนมีมากกว่าจำนวนที่โรงเรียนจะรองรับได้ บริษัทฯ
เห็นว่าบริการทางการศึกษาแบบโรงเรียนนานาชาติในเมืองใหญ่ของสาธารณรัฐประชาชนจีน
ซึ่งทางการอนุญาตแบบมีจำนวนจำกัด ยังมีศักยภาพอยู่ บริษัทฯ จึงขยายธุรกิจด้านนี้ออกไปที่กรุงปักกิ่ง
ขณะนี้กำลังปรับปรุงก่อสร้าง ตกแต่งอาคารเรียนใหม่
เพื่อให้สามารถรองรับนักเรียนที่จะเข้าเรียนตามหลักสูตรของ Dulwich College ให้เพียงพอ
และให้ทันเปิดภาคเรียนของปีการศึกษาใหม่ ในเดือนกันยายน 2549
โดยมีลักษณะเป็นโรงเรียนนานาชาติเต็มรูปแบบ ซึ่งจะสามารถรองรับนักเรียนได้ประมาณ 1,000
คน เปิดสอนตั้งแต่ชั้นอนุบาลถึงเกรด 12 ทั้งนี้โครงการนี้มีเงินลงทุนทั้งสิ้น ประมาณ US$ 8 ล้าน
และคาดว่าจะสามารถดำเนินงานตามแผนได้.